Mere end et årtis diskussioner og ophedet debat om Silkeborgmotorvejens rute blev løst af en borger fra byen, der fik opbakning af statsministeren.

Vejdirektoratet, lokalpolitikere og andre eksperter kunne se måbende til, da en lokal borger fra Silkeborg fandt løsningen på en årelang stridighed om placeringen af en motorvej i Jylland - Silkeborgmotorvejen, der åbner i dag.

Fakta om Silkeborgmotorvejen Vejdirektoratet er bygherre på Silkeborgmotorvejen.

Silkeborgmotorvejen er 29,2 kilometer lang – fordelt på 24,7 kilometer i Silkeborg kommune og 4,5 kilometer i Skanderborg kommune.

Når Silkeborgmotorvejen er færdig, vil der på sigt køre op imod 30.000 biler i døgnet på den. Til sammenligning kører der omkring 65.000 biler i døgnet på E45 ved Århus.

Silkeborgmotorvejen vil give en tidsbesparelse på minimum 12 minutter mellem Funder og Låsby. Væsentligt mere i myldretiden.

Der bygges 35 broer på hele strækningen.

Der er sat 6.291 millioner kroner af til at bygge Silkeborgmotorvejen.

- Jeg står med en enormt god følelse af, at det var det rigtige jeg gjorde. Det var timerne og stædigheden værd, siger Jakob Løchte, som er idemanden bag Silkeborgvejens rute, i et interview med TV 2 Østjylland.

I 1990 blev det besluttet, at der skulle anlægges en motorvej mellem Aarhus og Herning. Det betød også en strækning gennem Silkeborg, og den strækning viste sig svær at planlægge.

Det her viser jo, at en lille borger som mig har mulighed for at gøre en forskel selv i så store infrastrukturelle projekter. Jakob Løchte

I 1998 forslog Vejdirektoratet efter fem års undersøgelser to mulige linjeføringer til den nye motorvej. En rute nord om byen, Resendallinjen, og en rute ind gennem byen Ringvejslinjen.

Resendallinjen, Ringvejslinjen og Kombilinjen (markeret med rød). Foto: Vejdirektoratet

Jakob Løchte selv bor i Gudenådalen, og han stod tilbage i 1998 med udsigten til at skulle få en motorvej i baghaven. Det fik ham til at tage affære.

Støj, forurening og tidsbesparelser

Vejdirektoratets to løsningsforslag, Resendallinjen og Ringvejslinjen, affødte en ophedet debat, og det var der en helt oplagt grund til:

- Det var helt tydeligt, at vi havde at gøre med to meget tydelige komplikationer, hvor den ene linje kørte ind gennem byen, og hvor mange borgere ville blive berørt og så en Gudenådal, der ligger i et meget fredet område. Så på hver sin måde er var to næsten 'umulige' løsninger, siger Jakob Løchte.

Spørgsmålet var nu, hvem der skulle få sin vilje.

Første streg blev tegnet i Grækenland

På en ferie i det græske ø-hav gik det op for Jakob Løchte, at der var en gylden mellemvej i den her problematik - helt bogstaveligt.

- Det der med at finde kompromiset og kombinere de to linjer, det lå på en eller anden måde i luften, siger han.

De første streger til Kombilinjen tegnede han i Grækenland, men det var først, da han tog en gåtur i terrænnet hjemme i Silkeborg, at det gik op for ham, at den her løsning var en reel mulighed.

Forslaget var en direkte kombination af de to forslag. Vejen skånede Gudenådalen, mens motorvejen via nedgravning og støjreduktion ville forstyrre bybilledet mindst muligt.

I 2002 fremlagde Jakob Løchte Kombilinjen ved en offentlig høring, men den faldt ikke i god jord hos lokalpolitikerne i Silkeborg.

Statsminister tager affære

Jakob Løchte følte ikke, at han blev mødt af saglige argumenter for, at hans forslag ikke kunne bruges, og det motiverede ham til at fortsætte kampen.

- Jeg var heldig, at der var forskere og byplanlæggere, der begyndte at skrive artikler om, hvad mit forslag kunne betyde for byen, siger han.

Motorvejsetaper Motorvejsstrækningen mellem Aarhus og Herning er blevet anlagt i etaper. Perioden strækker sig over 14 år. I 2002 åbner den første del af den nye motorvejsstrlkning. En strækning på 17,1 kilometer fra Herning SØ til Bording.

I 2003 åbner første del af motorvejsstrækningen fra Aarhus. Den løber fra Brabrand til Låsby. En strækning på 15,6 kilometer.

Herefter skulle der går ni år, før strækningen fra Bording til Funder i 2012 blev åbnet.

I 2014 bliver strækningen fra Låsby til Hårup åbnet.

Aarhus og Herning forbindes endeligt i 2016 med åbningen af strækningen fra Hårup til Funder.

Det endelige gennembrud kom i 2006, da den daværende statsminister, Anders Fogh Rasmussen, gik imod lokalbefolkningen og eksperter ved at pege på Kombilinjen frem for den ellers fortrukne Resendallinje.

Det gjorde et stort indtryk på Jakob Løchte.

Året efter gik regeringen sammen med Dansk Folkeparti og Det Radikale Venstre om en aftale, der sikrede, at Silkeborgmotorvejen skulle følge Kombilinjen.

Fra 2012 til og med i dag er der blevet arbejdet på Silkeborgmotorvejen, som med færdiggørelsen fuldender motorvejen mellem Herning og Aarhus, som har været hele 26 år undervejs.

- Når jeg ser tilbage på forløbet, så synes jeg, at det er en stor sejr for demokratiet. Det viser jo, at en lille mand som mig har mulighed for at gøre en forskel selv i så store infrastrukturelle projekter, siger Jakob Løchte.